4 renosterhorings gekry in 2 karre in KZN | Netwerk24
Deur Ané van Zyl 26 Mei 2019 21:00
Ses mans is Saterdagoggend in hegtenis geneem nadat vier renosterhorings in hul besit gevind is. Volgens bronne na aan die ondersoek is ten minste twee renosters doodgeskiet vir hul horings.
Hulle is vasgetrek nadat twee verdagte voertuie Saterdagoggend op die pad tussen Richardsbaai en Vryheid in KwaZulu-Natal voorgekeer is.
Die twee voertuie, 'n silwer Avanza en 'n swart Fortuner, het glo saam in konvooi gery. Albei is tussen Melmoth en Vryheid van die pad gedwing en die mense in die voertuie is in hegtenis geneem.
Die span teen renosterstroping in KwaZulu-Natal het inligting oor die vermeende stropers ontvang en die verdagtes aangekeer.
Hulle sal Maandag in die landdroshof op Vryheid verskyn op aanklagte van die besit van renosterhorings.